SL Uradni list Evropske unije L 312/1

DELEGIRANA UREDBA KOMISIJE (EU) 2017/2194

z dne 14. avgusta 2017

o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi s paketnimi naročili

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) in zlasti člena 9(6) Uredbe,

ob upoštevanju naslednjega:

(1) Paketna naročila so običajna pri vseh razredih sredstev in lahko vključujejo številne različne elemente znotraj istega razreda sredstev ali iz različnih razredov sredstev. Paketna naročila lahko tako zajemajo neomejeno število kombinacij elementov. Zato je primerno sprejeti celosten pristop za določitev kvalitativnih meril za določanje tistih paketnih naročil, za katera bi bilo treba šteti, da so standardizirana in se z njimi se pogosto trguje ter da imajo zaradi tega kot celota likviden trg. Da bi upoštevali značilnosti različnih vrst paketnih naročil, bi morala navedena kvalitativna merila vključevati splošna merila, ki veljajo za vse razrede sredstev, pa tudi posebna merila, ki veljajo za različne razrede sredstev, ki sestavljajo paketno naročilo.

(2) Določitev razredov izvedenih finančnih instrumentov, za katere velja obveznost trgovanja iz Uredbe (EU) št. 600/2014, zahteva, da so izvedeni finančni instrumenti iz teh razredov standardizirani in dovolj likvidni. Zato je primerno šteti, da obstaja likvidni trg za paketno naročilo kot celoto, kadar so vsi elementi tega paketnega naročila iz enakega razreda sredstev in zanje velja obveznost trgovanja. Vendar se paketna naročila, pri katerih so vsi elementi večji od določenega obsega ali ki vključujejo veliko število elementov, ne štejejo za dovolj standardizirana ali likvidna. Zato je primerno določiti, da bi bilo treba za paketna naročila, pri katerih za vse elemente velja obveznost trgovanja, šteti, da imajo likvidni trg, kadar paketno naročilo sestavljajo največ štirje elementi ali kadar niso vsi elementi v paketnem naročilu večji od obsega, ki je velik v primerjavi z običajnim tržnim obsegom.

(3) Možnost trgovanja s finančnimi instrumenti na mestu trgovanja kaže, da so ti instrumenti standardizirani in razmeroma likvidni. Zato je primerno šteti, da ima paketno naročilo kot celota potencialno likvidni trg, kadar so vsi elementi na voljo za trgovanje na mestu trgovanja. Šteje se, da je paketno naročilo na voljo za trgovanje, kadar ga mesto trgovanja ponudi v trgovanje svojim članom, udeležencem ali strankam.

(4) Kadar je mogoče trgovati s paketnimi naročili s številnimi različnimi elementi, je likvidnost koncentrirana v paketih, ki jih sestavljajo izključno elementi iz istega razreda sredstev, kot so obrestni izvedeni finančniinstrumenti, lastniški izvedeni finančni instrument, kreditni izvedeni finančni instrumenti ali izvedeni finančni instrumenti na blago. Zato bi morala biti paketna naročila, ki jih sestavljajo samo izvedeni finančni instrumenti iz enega od navedenih razredov sredstev, upravičena, da se zanje šteje, da imajo likvidni trg, medtem ko se s paketnimi naročili, katerih elementi so izvedeni finančni instrumenti iz več kot enega od navedenih razredov sredstev, ne trguje pogosto in posledično nimajo likvidnega trga. Poleg tega paketna naročila, ki vključujejo elemente iz razredov sredstev, ki niso obrestni izvedeni finančni instrumenti, lastniški izvedeni finančni instrument, kreditni izvedeni finančni instrumenti ali izvedeni finančni instrumenti na blago, niso dovolj standardizirana in posledično se šteje, da nimajo likvidnega trga.

(5) Zato je treba določiti metodologijo za določanje, ali obstaja likvidni trg za paketno naročilo kot celoto, vključno s primeri, kadar se za enega ali več elementov paketnega naročila šteje, da nima likvidnega trga, ali kadar so elementi veliki v primerjavi z običajnim tržnim obsegom. Vendar se za paketna naročila, pri katerih noben od elementov nima likvidnega trga, pri katerih so vsi elementi veliki v primerjavi z običajnim tržnim obsegom ali ki so kombinacija elementov, ki nimajo likvidnega trga, in elementov, ki so veliki v primerjavi z običajnim tržnim obsegom, ne šteje, da so standardizirana ali da se z njimi pogosto trguje, zato bi bilo treba določiti, da zanje kot celoto likvidni trg ne obstaja.

(6) Pri paketnih naročilih, ki jih sestavljajo obrestne zamenjave, je večina poslov skoncentrirana v paketnih naročilih, v katerih imajo elementi določeno referenčno zapadlost. Zato je primerno, da se samo za navedena paketna naročila šteje, da so kot celota likvidna. Da bi upoštevali značilnosti različnih obrestnih zamenjav, je pomembno ločevati med pogodbami, ki se začnejo takoj po izvedbi posla, in pogodbami, ki se začnejo na vnaprej določen datum v prihodnosti. Zapadlost pogodbe bi bilo treba izračunati na podlagi datuma, na katerega začnejo veljati obveznosti iz pogodbe, torej na datum začetka veljavnosti. Da bi upoštevali vzorec likvidnosti navedenih pogodb in preprečili izogibanje, navedenih zapadlosti ne bi smeli tolmačiti preveč ozko, ampak bolj kot ciljne intervale okrog referenčne zapadlosti.

(7) Številni udeleženci na trgu trgujejo s paketnimi naročili, ki jih sestavljata dve pogodbi z različnim datumom dospetja. Visoko standardizirane so zlasti nestandardizirane terminske pogodbe, ki se obnavljajo, in z njimi se tudi pogosto trguje. Navedena paketna naročila se uporabljajo, da se pozicija v pogodbi, ki je najbližje dospetju, nadomesti s pozicijo v pogodbi, ki dospe ob naslednjem datumu zapadlosti, kar udeležencem na trgu omogoča, da ohranijo naložbeno pozicijo po prvotnem dospetju pogodbe. Zato je primerno šteti, da obstaja likvidni trg za ta paketna naročila kot celoto.

(8) Zaradi usklajenosti in za zagotovitev nemotenega delovanja finančnih trgov se morajo ta uredba in določbe Uredbe (EU) št. 600/2014 uporabljati od istega dne.

(9) Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).

(10) ESMA je o osnutku regulativnih tehničnih standardov, na katerem temelji ta uredba, opravila javna posvetovanja, analizirala morebitne povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Paketna naročila, za katera kot celoto obstaja likvidni trg

Likvidni trg za paketno naročilo kot celoto obstaja, kadar je izpolnjen en od naslednjih pogojev:

(a) paketno naročilo sestavljajo največ štirje elementi, ki spadajo v razrede izvedenih finančnih instrumentov, za katere velja obveznost trgovanja za izvedene finančne instrumente v skladu s postopkom, opisanim v členu 32 Uredbe (EU) št. 600/2014, razen če velja eno od naslednjega: (i) vsi elementi paketnega naročila so veliki v primerjavi z običajnim tržnim obsegom; (ii) elementi paketnega naročila ne spadajo izključno v razrede sredstev iz Priloge III k Delegirani uredb Komisije (EU) 2017/583 (3);

(b) paketno naročilo izpolnjuje vse naslednje pogoje: (i) vsi elementi paketnega naročila so na voljo za trgovanje na istem mestu trgovanja; (ii) za vse elemente paketnega naročila velja obveznost kliringa v skladu s členom 5 Uredbe (EU) št. 648/2012 Evropskega parlamenta in Sveta (4) ali obveznost kliringa v skladu s členom 29(1) Uredbe (EU) št. 600/2014; (iii) vsaj en od elementov paketnega naročila ima likvidni trg ali ni velik v primerjavi z običajnim tržnim obsegom; (iv) paketno naročilo izpolnjuje merila, ki veljajo za zadevni razred sredstev in so določena v členih 2, 3, 4 ali 5.

Člen 2

Posebna merila glede na razred sredstev za paketna naročila, ki jih sestavljajo izključno obrestni izvedeni finančni instrumenti

Posebna merila glede na razred sredstev iz člena 1(b)(iv) za paketna naročila, ki jih sestavljajo izključno obrestni izvedeni finančni instrumenti iz oddelka 5 Priloge III k Delegirani uredbi Komisije (EU) 2017/583, so naslednja:

(a) paketno naročilo ima največ tri elemente;

(b) vsi elementi paketnega naročila spadajo v isti podrazred sredstev iz oddelka 5 Priloge III k Delegirani uredbi (EU) 2017/583;

(c) vsi elementi paketnega naročila so denominirani v isti nominalni valuti, ki je EUR, USD ali GBP;

(d) kadar paketno naročilo sestavljajo obrestne zamenjave, imajo elementi paketnega naročila zapadlost 2, 3, 4, 5, 6, 7, 8, 9, 10, 12, 15, 20 ali 30 let;

(e) kadar paketno naročilo sestavljajo elementi obrestnih terminskih pogodb, so navedeni elementi nekaj od naslednjega: (i) pogodbe z zapadlostjo, ki ne presega šest mesecev, za obrestne terminske pogodbe na podlagi trimesečne obrestne mere; (ii) pogodbe z datumom dospetja najbližje trenutnemu datumu za obrestne terminske pogodbe na podlagi dve-, pet- in desetletnih obrestnih mer;

(f) kadar paketno naročilo sestavljajo standardizirane terminske pogodbe na obveznice, paketno naročilo nadomesti pozicijo v pogodbi, ki je najbližje dospetju, s pozicijo v pogodbi z istim osnovnim instrumentom, ki dospe ob naslednjem datumu zapadlosti.

Za namene točke (d) se šteje, da ima element paketnega naročila zapadlost 2, 3, 4, 5, 6, 7, 8, 9, 10, 12, 15, 20 ali 30 let, kadar je obdobje med datumom začetka veljavnosti pogodbe in datumom poteka pogodbe enako enemu od obdobij iz točke (d), plus ali minus pet dni.

Člen 3

Posebna merila glede na razred sredstev za paketna naročila, ki jih sestavljajo izključno lastniški izvedeni finančni instrumenti

Posebna merila glede na razred sredstev iz člena 1(b)(iv) za paketna naročila, ki jih sestavljajo izključno lastniški izvedeni finančni instrumenti iz oddelka 6 Priloge III k Delegirani uredbi Komisije (EU) 2017/583, so naslednja:

(a) paketno naročilo ima največ dva elementa;

(b) vsi elementi paketnega naročila spadajo v isti podrazred sredstev iz oddelka 6 Priloge III k Delegirani uredbi (EU) 2017/583;

(c) vsi elementi paketnega naročila so denominirani v isti nominalni valuti, ki je EUR, USD ali GBP;

(d) vsi elementi paketnega naročila imajo isti osnovni indeks;

(e) datum dospetja vseh elementov paketnega naročila ne presega 6 mesecev;

(f) kadar paketno naročilo vsebuje opcije, imajo vse opcije enak datum dospetja.

Člen 4

Posebna merila glede na razred sredstev za paketna naročila, ki jih sestavljajo izključno kreditni izvedeni finančni instrumenti

Posebna merila glede na razred sredstev iz člena 1(b)(iv) za paketna naročila, ki jih sestavljajo izključno kreditni izvedeni finančni instrumenti iz oddelka 9 Priloge III k Delegirani uredbi Komisije (EU) 2017/583, so naslednja:

(a) paketno naročilo ima največ dva elementa;

(b) vsi elementi paketnega naročila so indeksi kreditnih zamenjav iz oddelka 9 Priloge III k Delegirani uredbi (EU) 2017/583;

(c) vsi elementi paketnega naročila so denominirani v isti nominalni valuti, ki je EUR ali USD;

(d) vsi elementi paketnega naročila imajo isti osnovni indeks;

(e) vsi elementi paketnega naročila imajo zapadlost 5 let;

(f) paketno naročilo nadomesti pozicijo v predhodni verziji serije indeksa (zadnji pred aktualno) s pozicijo v najnovejši verziji (aktualni).

Člen 5

Posebna merila glede na razred sredstev za paketna naročila, ki jih sestavljajo izključno izvedeni finančni instrumenti na blago

Posebna merila glede na razred sredstev iz člena 1(b)(iv) za paketna naročila, ki jih sestavljajo izključno izvedeni finančni instrumenti na blago iz oddelka 7 Priloge III k Delegirani uredbi Komisije (EU) 2017/583, so naslednja:

(a) paketno naročilo ima največ dva elementa;

(b) vsi elementi paketnega naročila so standardizirane terminske pogodbe na blago v iz oddelka 7 Priloge III k Delegirani uredbi (EU) 2017/583;

(c) vsi elementi paketnega naročila imajo enako osnovno blago, opredeljeno na najbolj razčlenjeni ravni iz razpredelnice 2 Priloge k Delegirani uredbi Komisije (EU) 2017/585 (5);

(d) vsi elementi paketnega naročila so denominirani v isti nominalni valuti, ki je EUR, USD ali GBP;

(e) paketno naročilo nadomesti pozicijo v pogodbi, ki je najbliže dospetju, s pozicijo v pogodbi, ki dospe ob naslednjem datumu zapadlosti.

Člen 6

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 3. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 14. avgusta 2017 Za Komisijo Predsednik Jean-Claude JUNCKER

(1) UL L 173, 12.6.2014, str. 84.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(3) Delegirana uredba Komisije (EU) 2017/583 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o zahtevah glede preglednosti za mesta trgovanja in investicijska podjetja v zvezi z obveznicami, strukturiranimi finančnimi produkti, pravicami do emisij in izvedenimi finančnimi instrumenti (UL L 87, 31.3.2017, str. 229).

(4) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(5) Delegirana uredba Komisije (EU) 2017/585 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi za standarde podatkov in oblike referenčnih podatkov o finančnih instrumentih ter tehnične ukrepe v zvezi z ureditvami, ki jih vzpostavijo Evropski organ za vrednostne papirje in trge ter pristojni organi (UL L 87, 31.3.2017, str. 368).